
<סדר היום:>
<הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015>
דיון והצבעות

<מוזמנים:> 
	יאיר פינס

	סגן הממונה על התקציבים, משרד האוצר

	עו"ד, הלשכה המשפטית, משרד האוצר

	–
	עו"ד, הלשכה המשפטית, משרד האוצר

	–

	עו"ד, המשנה ליועצת המשפטית, משרד הבריאות

	אורן
	–
	משרד הבריאות

	עידית שבתאי
	–

	טל אלוביץ
	–

	–

	–

שלומית ארליך

<מנהל הוועדה:>
טמיר כהן
<רישום פרלמנטרי:>
אהובה שרון – חבר המתרגמים

<הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015>
דיון והצבעות

<היו"ר משה גפני:>
אני מחדש את הישיבה. אני מתנצל על העיכוב.

<מיקי רוזנטל (המחנה הציוני):>
לא חשוב העיכוב, אנחנו רוצים לדעת מה השגת.

<מיקי לוי (יש עתיד):>
למה היה עיכוב?

<היו"ר משה גפני:>
ניהלתי משא ומתן עם האוצר. אני מתחרט על זה.

<זהבה גלאון (מרצ):>
באיזה נושא?

<היו"ר משה גפני:>
על כל הנושאים שעומדים על הפרק.

אני מבקש להצביע על הרביזיות.

<מיקי לוי (יש עתיד):>
אדוני, הצבעות. אין לו רוב.

<שגית אפיק:>
יש רביזיה על ההסתייגות שלפני הפרק להוספת סעיף המטרה להצעת חוק התכנית הכלכלית.

<היו"ר משה גפני:>
רגע. מיקי, מה מצבנו? שיבואו פקידי האוצר להצביע.

<מנואל טרכטנברג (המחנה הציוני):>
אנחנו נצביע אתכם. אנחנו רוצים לגמור.

<היו"ר משה גפני:>
מי בעד הרביזיה?

הצבעה

בעד –  7

נגד – 8

הרביזיה לא נתקבלה.

<היו"ר משה גפני:>
הרביזיה לא התקבלה. 

אני לא מצביע על הרביזיות על פרק הבריאות מכיוון שאני רוצה עוד תשובות לגבי הנושא.

<אורלי לוי אבקסיס (ישראל ביתנו):>
אולי נדחה את הדיון בנושא הזה  של הבריאות ליום אחר? 

<מכלוף מיקי זוהר (הליכוד):>
אנחנו לא רוצים לפגוע בפריפריה. גם הקואליציה וגם האופוזיציה. 

גברתי ממשרד הבריאות. אני רוצה לציין עובדה. שוחחתי  בנושא הזה עם האוצר ואפילו הגענו ללשכת השר. שוחחתי בנושא הזה גם עם אגף התקציבים. אני אומר לך שלא יהיה מצב שאנחנו חברי הקואליציה נסכים לאפשר פגיעה בפריפריה. אם תצליחי להסביר ולשכנע את חברי הוועדה, כולל את חברי לאופוזיציה חברת הכנסת אורלי לוי שפועלת ימים כלילות למען הפריפריה שאין פגיעה בפריפריה, נוכל להצביע בעד העניין הזה. בבקשה. הבמה כולה שלך.

<אורלי לוי אבקסיס (ישראל ביתנו):>
אין לה תשובה.

<רויטל טופר חבר טוב:>
אני אגיד מה אני יודעת. 

<היו"ר משה גפני:>
יש לך תשובה מלאה?

<רויטל טופר חבר טוב:>
נעשה הפרדה. יש את החוק ויש את מה שהעלית.

<אורלי לוי אבקסיס (ישראל ביתנו):>
יש לו השלכות ישירות על החוק.

<רויטל טופר חבר טוב:>
יש את מה שהעליתם בנושא המכתב של הפריפריה. אלה שני דברים שונים. אם אתם רוצים לתמוך בהם, זה לא אצלי. אני רק יכולה להגיד שלגבי המכתב הזה, בזמנו ניתנו מענקים לרופאים וזה הסתיים ב-2014. ב-2015 ניתן עוד כסף תוספתי. הכסף הזה היה מעבר להסכם והוא ניתן למקצועות במצוקה  גם עם פקטור לפריפריה. הכסף הזה מסתיים ב-2015.

<אורלי לוי אבקסיס (ישראל ביתנו):>
את אומרת שמצב הרפואה הציבורית בפריפריה טוב. לא צריך לטפל בו עוד.

<רויטל טופר חבר טוב:>
לא אמרתי את זה.

<אורלי לוי אבקסיס (ישראל ביתנו):>
משרד הבריאות פטר את עצמו והצליח ולכן בוא נעצור. התורים עכשיו בפריפריה לא ארוכים יותר? תשובה ממש לא מספקת ואפילו הזויה.

<היו"ר משה גפני:>
רויטל, הבנתי.

<אורלי לוי אבקסיס (ישראל ביתנו):>
קודם היא אמרה שאין כוונה להפסיק את המענקים לפריפריה.

<רויטל טופר חבר טוב:>
אמרתי שאני לא מכירה את זה.

<היו"ר משה גפני:>
אני מבין שהכסף הסתיים באמצע 2015. המשכתם את הנושא הזה והתברר שהסיפור של ההטבות לרופאים בפריפריה נחל הצלחה מרובה מעבר למה שצפו.

<אורלי לוי אבקסיס (ישראל ביתנו):>
לכן היום תור לניתוח יומיים בפריפריה כי זאת הצלחה מרובה.

<היו"ר משה גפני:>
אגב, זה חוק שאנחנו יזמנו אותו. המציאות היא שלקראת 2016 אין כסף. בינתיים יש את כל הרופאים שנמצאים שם שמקבלים את השכר הגבוה כפי שסוכם.

<מיקי רוזנטל (המחנה הציוני):>
הם ממשיכים לקבל.

<היו"ר משה גפני:>
והם ממשיכים לקבל. אין כסף ל-2016.

<אורלי לוי אבקסיס (ישראל ביתנו):>
ועדיין התורים ארוכים.

<היו"ר משה גפני:>
יאיר פינס, מה אתה הולך להגיד לנו?

<אורלי לוי אבקסיס (ישראל ביתנו):>
אל תגיד שהכסף נגמר. תגיד מה אתם הולכים לעשות.

<היו"ר משה גפני:>
מה זה אל תגיד? אם זה מה שהוא יגיד, זה מה שהוא יגיד. מה אתם הולכים לעשות ב-2016?

<יאיר פינס:>
בשנת 2015, במהלך השנה - - -

<היו"ר משה גפני:>
תדבר באריכות כי בינתיים שגית אוכלת.

<אורלי לוי אבקסיס (ישראל ביתנו):>
מגיע לה. היא עובדת קשה.

<קריאה:>
ומניקה.

<אורלי לוי אבקסיס (ישראל ביתנו):>
והיא כאן מהבוקר. בואו נדחה ליום ראשון.

<קריאה:>
תמשיכו לעשות פיליבסטרים. תמשיכו. על המצפון שלכם.

<באסל גטאס (הרשימה המשותפת):>
למה שלא נדחה את זה ליום ראשון?

<היו"ר משה גפני:>
למה שנדחה? מה יש לך לעשות בבית עכשיו?

<קריאה:>
אשתי והילדים שם, ואני כאן.

<היו"ר משה גפני:>
רבותיי, בואו נשמע תשובה.

<יאיר פינס:>
כבר בסוף שנת 2014 נגמרה המחויבות של הממשלה - - -

<אורלי לוי אבקסיס (ישראל ביתנו):>
לאנשי הפריפריה.

<יאיר פינס:>
לתת את המענקים לפריפריה.

<אראל מרגלית (המחנה הציוני):>
איזה מענקים?

<יאיר פינס:>
רופא שבוחר ללכת לעבוד בפריפריה, הסכם הרופאים אפשר לנו לתת לו מענק.

<אורלי לוי אבקסיס (ישראל ביתנו):>
זה כדי לעודד אנשים להגיע לפריפריה.

<יאיר פינס:>
אני מבקש להמשיך. 

<מיקי רוזנטל (המחנה הציוני):>
כמה רופאים השתמשו בזה?

<אורלי לוי אבקסיס (ישראל ביתנו):>
לא מספיק.

<יאיר פינס:>
בשנת 2015 בחנו את העניין. על אף שלממשלה לא הייתה מחויבות, בגלל הדאגה ובגלל הרצון להעביר רופאים לפריפריה, הוספנו עוד 75 מיליון שקלים.  גם בשנת 2016 אנחנו נבחן את זה. נבחן את זה גם בהתאם לביקושים, בהתאם לצורך ובהתאם למקורות התקציביים בדיוק כמו שעשינו בשנת 2015. הכנסת לא חייבה אותנו, לא היה הסכם - - -

<אורלי לוי אבקסיס (ישראל ביתנו):>
לא, לא, לא.

<היו"ר משה גפני:>
רגע. תני לו לדבר.

<יאיר פינס:>
קיבלנו החלטה.

<אראל מרגלית (המחנה הציוני):>
מי זה קיבלנו?

<יאיר פינס:>
משרד האוצר יחד עם משרד הבריאות.

<אורלי לוי אבקסיס (ישראל ביתנו):>
היה משבר הרופאים.

<יאיר פינס:>
לא קשור למשבר הרופאים.

<אורלי לוי אבקסיס (ישראל ביתנו):>
המענקים התחילו במשבר הרופאים.

<יאיר פינס:>
לא קשור למשבר הרופאים. קיבלנו החלטה מקצועית להמשיך מענקים בפריפריה. ככל שנראה שזה  אפקטיבי גם לשנת 2016 ושנמצא את המקורות התקציביים, נמשיך בזה. 

<אורלי לוי אבקסיס (ישראל ביתנו):>
אדוני היושב ראש, עד שהם לא ימצאו את המקורות התקציביים, אסור לנו לדון בפרק של הבריאות. הם אומרים עכשיו כאילו נפתר המצב בפריפריה ועכשיו התורים שם  מהירים.

<יעל גרמן (יש עתיד):>
יש עודף  בתקציבים ובמיסים. בגביית מיסים. רק עכשיו שמענו על זה. יש עודף של מיליארדים.

<אורלי לוי אבקסיס (ישראל ביתנו):>
אבל הפריפריה לא  במערך השיקולים שלהם.

<יעל גרמן (יש עתיד):>
כסף יש. שלא יספרו שאין כסף.

<היו"ר משה גפני:>
אם יש כסף כמה שרוצים, למה את מתנגדת להבטחת הכנסה לאברכים שרעבים ללחם? יש כסף.

<יעל גרמן (יש עתיד):>
גפני, עברנו את הפאזה הזאת.

<היו"ר משה גפני:>
לא עברתם שום דבר. דברים מתחת לאדמה. אל תגידו יש כסף. אין כסף. מה שנוגע לחרדים, אין כסף.

<יעל גרמן (יש עתיד):>
יש עודף בגביית מיסים. יש כסף.

<אראל מרגלית (המחנה הציוני):>
אני מבקש לומר משהו ליאיר. תראה, אנחנו  כולנו – גם אתה – עושים את המיטב. אנחנו רוצים להגיד לך בשקט איך אנחנו רואים את הדברים. המצב הוא מצב קטסטרופלי ביחס למרכז הארץ באופן כללי.

<היו"ר משה גפני:>
בפריפריה, נכון.

<אראל מרגלית (המחנה הציוני):>
כן. כולנו בעם ישראל – זאת לא אשמתך – עשינו עוול במשך שנים. אנחנו יושבים כאן על החוק ואין מצב שאנחנו כולנו לא נקבל ממך ואתה תקבל מאתנו את ההתחייבות להמשיך ולתקצב את זה. זה לא דבר סביר.  אנשים היום מדברים על הטבות  המס. זה לא דבר סביר. אנשים עומדים היום בתורים בלתי סבירים. המגוון שיש להם כרגע כדי לקבל שירות רפואי, הוא הרבה יותר נמוך מאשר במרכז הארץ. אם זה נותן איזושהי אפשרות לרופא צעיר או לרופאה צעירה לעבור לשם, לא יתכן שאנחנו נעמיד את זה על בלימה. קח אתה, תחשוב עוד פעם, קח את האחריות, אנחנו מאחוריך ותעשה את המהלך. לא נראה את החוק הזה בלי התחייבות שלכם באופן מלא. תשנה פאזה. שרת הבריאות קודם שינתה פאזה, עכשיו שר הבריאות הנוכחי  לדעתי מוכן לשנות פאזה. קחו את העניין הזה.

<יצחק וקנין (ש"ס):>
אראל, תשמע מה אני אומר. אני בא מהפריפריה ואני גר בה. 

<אורלי לוי אבקסיס (ישראל ביתנו):>
אני רוצה שגפני ישמע אותך.

<יצחק וקנין (ש"ס):>
אני גר בפריפריה ואני מספר לכם סיפור מהחיים. עד לפני 15 שנים היו לנו מרפאות במושבים וכל יום הייתה באה אחות ורופא משפחה היה מגיע פעמיים בשבוע. סגרו את המרפאות במושבים ועשו לנו מרפאה אזורית. תבינו, זה קו עימות. סגרו את המרפאות ונתנו לנו מרפאה אזורית. אני שואל אתכם, כלה קשישים והמסכנים שחולים, איך הם יגיעו  למרפאה האזורית כשאין אוטובוסים ואין תחבורה ואין כלום? אני מדבר באחריות. איך הם מגיעים? זאת אומרת, ככל שהמצב  עובר, אנחנו חוזרים אחורנית בפריפריה. אני מדבר במלוא הרצינות. זה הזוי.

<אורלי לוי אבקסיס (ישראל ביתנו):>
אתה צודק.

<יצחק וקנין (ש"ס):>
איש זקן בפריפריה לא יכול לעשות אפילו זריקה. הוא לא יכול לעשות כלום כי קודם הוא הלך למרפאה, לוקחים אותו, עושים לו בדיקה פעמיים בשבוע אבל היום אין מרפאות ואין כלום. הכול באב אללה.  זאת המציאות. 

<באסל גטאס (הרשימה המשותפת):>
אתה רוצה שנסביר מה זה באב אללה?

<יצחק וקנין (ש"ס):>
אני מציע לכם, ספחו חלק מאתנו ללבנון וחלק לירדן ותגמרו את העסק.

<אורלי לוי אבקסיס (ישראל ביתנו):>
אתה יודע מה? נראה לי שהאוצר עוד יהיה מוכן לשלם כסף.

<מיקי רוזנטל (המחנה הציוני):>
אחת הבעיות בדיונים בחוק ההסדרים היא שהדיון הוא לא רציני. אם היינו רוצים לקיים דיון רציני על הסוגיה, היינו צריכים לשאול את אגף התקציבים ואת משרד הבריאות למשל כמה מומחי לב יש בפריפריה לעומת המרכז, כמה רופאים פנימיים וכולי. אז היינו יכולים לקבל איזו תמונה אמיתית האם יש באמת עוד צורך להוסיף כסף כדי להמשיך לעודד עוד רופאים לעבור לפריפריה או לא.  בדיון הזה הוא אומר שהכסף נגמר, אבל למה? כי לא צריך? כי המצב טוב?

<היו"ר משה גפני:>
אנחנו נעקוב אחרי זה.  אני גם אדבר עם השר. חייבים להמשיך את התהליך הזה. הבעיה בפריפריה לא הסתיימה ולא נגמרה אלא במידה מסוימת היא הולכת ומחריפה.

<אורלי לוי אבקסיס (ישראל ביתנו):>
בעקבות החוק הזה היא תחריף יותר.

<היו"ר משה גפני:>
לא, לא קשור לחוק. אנחנו נקיים דיון מעקב ואני אדבר עם השר. אני לא רוצה עכשיו לצאת באמצע כדי לדבר אתו אבל אני אדבר אתו. זה חייב להימשך.

אני מודה לך על מה שאמרת לנו. אני מבקש לעבור להצבעות.

<אורלי לוי אבקסיס (ישראל ביתנו):>
על מה? על פרק הבריאות?

<היו"ר משה גפני:>
כן.

<אורלי לוי אבקסיס (ישראל ביתנו):>
לא.

<מיקי רוזנטל (המחנה הציוני):>
לא. אמרנו שעד שלא יהיו תשובות, לא נצביע.

<היו"ר משה גפני:>
בסדר.

הצעת חוק ההתייעלות הכלכלית (רישום מקרקעין ביישובי מיעוטים).

<אורלי לוי אבקסיס (ישראל ביתנו):>
אתה עובר לפרק אחר.

<היו"ר משה גפני:>
כן.

<אורלי לוי אבקסיס (ישראל ביתנו):>
עד מתי הדיונים?

<קריאה:>
עד 12:00.

<היו"ר משה גפני:>
נראה. אני לא בטוח.

<יצחק וקנין (ש"ס):>
ב-12:00 אני מתחיל לנסוע לצפון. נגיע ב-3:00 לפנות בוקר, נישן שעתיים, נקום להתפלל.

<היו"ר משה גפני:>
יש הסתייגויות לפרק יישובי המיעוטים?

<שגית אפיק:>
כן. הסתייגות של המחנה הציוני.

<באסל גטאס (הרשימה המשותפת):>
יש לך את ההסתייגות?

<שגית אפיק:>
כן. צילמנו והחזרנו לך.

<באסל גטאס (הרשימה המשותפת):>
מבחינתנו כל מה שאת אומרת היום, קדוש.

<שגית אפיק:>
ההסתייגות הראשונה שיש לנו היא לסעיף 9 בו יש הגדרה ליישוב מיעוטים. המחנה הציוני מבקש להגדיר את  יישוב המיעוטים במקום "שמונים אחוזים לפחות מתושביו אינם יהודים" יבוא "51 אחוזים מתושביו אינם יהודים".

אנחנו נמצאים בעניין רישום מקרקעין ביישובי מיעוטים. המחנה הציוני מבקש שהגדרת יישוב מיעוטים יהיה 51 אחוזים מתושביו אינם יהודים במקום שמונים אחוזים מתושביו אינם יהודים.

<היו"ר משה גפני:>
מי בעד ההסתייגות?

<באסל גטאס (הרשימה המשותפת):>
אפשר להעיר לעניין?

<שגית אפיק:>
זה של המחנה הציוני. תכף תהיה ההסתייגות שלך.

<אורלי לוי אבקסיס (ישראל ביתנו):>
שמישהו ינמק את ההסתייגות.

<היו"ר משה גפני:>
לא, לא מנמקים הסתייגות.

<אראל מרגלית (המחנה הציוני):>
הנימוק הוא שאם יש ישוב מעורב שלמעלה מחמישים אחוזים מתושביו אינם יהודים, מבחינתנו הוא ישוב מיעוטים.

<היו"ר משה גפני:>
בסדר. מי בעד? מי נגד?

הצבעה

בעד – 7

נגד – 8

ההסתייגות לא נתקבלה.

<היו"ר משה גפני:>
שמונה נגד שבעה. ההסתייגות לא התקבלה.

<שגית אפיק:>
הסתייגות של חבר הכנסת באסל גטאס.

<אראל מרגלית (המחנה הציוני):>
רגע. יש לנו עוד הסתייגויות. יש לנו ארבע הסתייגויות.

<שגית אפיק:>
על יישובי המיעוטים? רק אחת.

<אראל מרגלית (המחנה הציוני):>
לסעיף 11.

<שגית אפיק:>
זה כבר הגדלת היצע הדירות. זה לא החלק הזה.

<אורלי לוי אבקסיס (ישראל ביתנו):>
הרביזיה נרשמה?

<היו"ר משה גפני:>
על זה אתם מבקשים רביזיה?

<אורלי לוי אבקסיס (ישראל ביתנו):>
לא, על ההסתייגות שנפלה.

<היו"ר משה גפני:>
את מבקשת רביזיה על זה?

<אורלי לוי אבקסיס (ישראל ביתנו):>
אני רוצה לבזבז את הזמן.

<היו"ר משה גפני:>
בסדר.

<מיקי רוזנטל (המחנה הציוני):>
אל תגידי את זה.

<יצחק וקנין (ש"ס):>
את לא צריכה לבשל לשבת?

<אורלי לוי אבקסיס (ישראל ביתנו):>
חמי החליט לעשות לי שבת.

<היו"ר משה גפני:>
אורלי, זה חוק שמיטיב עם המיעוטים. אם אתם רוצים להגיש הסתייגויות ולהגיש רביזיות, בסדר. אני אשנה עכשיו את השיטה.

<באסל גטאס (הרשימה המשותפת):>
אדוני היושב ראש, אני הגשתי הסתייגויות והייתי בקשר עם האוצר במשך מספר השעות האחרונות. אני רוצה להסביר את הבעיה ולהסביר את ההסתייגות.

<היו"ר משה גפני:>
יש לך הסתייגויות?

<באסל גטאס (הרשימה המשותפת):>
כן, הגשתי אותן.

<היו"ר משה גפני:>
בבקשה, תגיד.

<באסל גטאס (הרשימה המשותפת):>
בהגדרה הקיימת של יישובי מיעוטים, חלק מהישובים - אני אמנה אותם – כמו תרשיחא לדוגמה שהוא כפר ערבי שמכיל מספר אלפי תושבים אבל בגלל האיחוד שלו עם מעלות, הפך להיות מעלות תרשיחא.

<היו"ר משה גפני:>
עם כל הכבוד היה דיון על זה. 

<באסל גטאס (הרשימה המשותפת):>
הסתייגנו אז.

<היו"ר משה גפני:>
בסדר. כל חברי הכנסת הערבים היו כאן.

<באסל גטאס (הרשימה המשותפת):>
הסתייגנו.

<היו"ר משה גפני:>
בסדר.

<באסל גטאס (הרשימה המשותפת):>
מה בסדר? הסתייגנו.

<היו"ר משה גפני:>
יש לך הסתייגות. אתה לא יכול עכשיו להתחיל דיון על זה. אמרת את זה בישיבה. בואו נצביע על ההסתייגות. זה חוק שמיטיב עם יישובי המיעוטים.

<באסל גטאס (הרשימה המשותפת):>
אבל חלק יוצא החוצה. השאלה איך אנחנו לא מפלים חלק מהתושבים בגלל שהם נמצאים בישובים או נמצאים לדוגמה במועצה אזורית.

<היו"ר משה גפני:>
אני לא יודע לפתור את זה.

<באסל גטאס (הרשימה המשותפת):>
אני מושך את ההסתייגות. בסופו של דבר אנחנו רוצים להגיע להטבות.

<היו"ר משה גפני:>
יש שבע הסתייגויות שלך. אתה מושך אותן?

<באסל גטאס (הרשימה המשותפת):>
לא. אני מושך את הראשונה לגבי ההגדרה מה זה ישוב ערבי. ישוב מיעוטים.

<היו"ר משה גפני:>
את שש ההסתייגויות האחרות אתה  משאיר?

<באסל גטאס (הרשימה המשותפת):>
בוא נתקדם. אחת-אחת.

<היו"ר משה גפני:>
בסדר.

<שגית אפיק:>
אתה מוותר על הזכות של לאחר "נמכרה זכות" יבוא "לרבות לפני כניסת סעיף זה לתוקף". על זה אתה מוותר?

<באסל גטאס (הרשימה המשותפת):>
על זה אני רוצה שנצביע.

<שגית אפיק:>
על זה אתה רוצה להצביע.

<באסל גטאס (הרשימה המשותפת):>
כן.

<מיקי רוזנטל (המחנה הציוני):>
לא שמענו מה ההסתייגות.

<היו"ר משה גפני:>
אני מבקש להפסיק לדבר. אני הבנתי עכשיו את כל התכנית. הבנתי. עכשיו הכול ילך על פי  התקנון. חשבתי שבשתי דקות אנחנו מסיימים את הנושא הזה. הבנתי. העיקרון ברור. 

<אורלי לוי אבקסיס (ישראל ביתנו):>
אני מקוזזת לעשר דקות.

<היו"ר משה גפני:>
את יכולה להיות מקוזזת לשעתיים.

<מיקי רוזנטל (המחנה הציוני):>
הרי את מקוזזת לו.

<היו"ר משה גפני:>
אני הבנתי את המסר.

<מיקי רוזנטל (המחנה הציוני):>
רגע, מה קרה?

<היו"ר משה גפני:>
לא רוצה שום דבר. מספיק. הכול בסדר. תקריאי את ההסתייגות.

<שגית אפיק:>
אני מקריאה. הפרק הזה עוסק בהקלות לעניין רישומים בקרקעות ביישובי מיעוטים. מבקש חבר הכנסת באסל גטאס שזה יתרחש  גם באופן רטרואקטיבי ולא רק קדימה.

<היו"ר משה גפני:>
מי בעד ההסתייגות?

הצבעה

בעד –  7

נגד – 8

ההסתייגות לא נתקבלה.

<היו"ר משה גפני:>
ההסתייגות לא התקבלה.

<באסל גטאס (הרשימה המשותפת):>
אני מושך את כל ההסתייגויות האחרות, אבל הסעיף עצמו, סעיף (ב) בחוק, הם שינו את הנוסח. צריך להקריא אותו בנוסח החדש.

<שגית אפיק:>
אני אקריא. כשהיושב ראש יגיד שהוא מצביע על הסעיפים ולא יהיו יותר הסתייגויות, אני אקריא. יש לי את התיקון ואני אקריא אותו.

<היו"ר משה גפני:>
תקראי בבקשה.

<באסל גטאס (הרשימה המשותפת):>
רק שגפני לא יתרגז.

<היו"ר משה גפני:>
לא מתרגז. אני הבנתי את המסר. בסדר. על כל דבר כאן נשב ימים ולילות.

<באסל גטאס (הרשימה המשותפת):>
זה היה לעניין.

<שגית אפיק:>
בעמוד 2. לבקשת הוועדה, "ובלבד שהמנהל אישר כי הרוכש דיווח להנחת דעתו של המנהל". אנחנו מורידים את המילים "להנחת דעתו של המנהל".  הוועדה ביקשה שתהיה כמה שפחות בירוקרטיה בעניין הזה ולכן יש כאן הסכמה של האוצר להוריד את המילים.

בסיפא ייאמר  - כרגע זה מופיע שהוא יצטרך בעצם לדווח לגבי כל מכירה קודמת על פרטי הזכות במקרקעין, פרטי העסקה ופרטי הכספים הידועים לו – "הצהיר הרוכש כי לא ידועים לו פרטי העסקאות הקודמות, יראו אותו כמי שלא ידע עליהן". זאת בעצם התוספת שהיא למעשה הקלה.

אתה יכול להצביע על סעיף 9 שמופיע אצלכם.

<היו"ר משה גפני:>
מי בעד? מי נגד? אין.

הצבעה

בעד –  רוב

נגד –  אין

סעיף 9 נתקבל.

<היו"ר משה גפני:>
סעיף 9 התקבל.

<שגית אפיק:>
חוק מס רכוש וקרן פיצויים.

<היו"ר משה גפני:>
סעיף 12. מי בעד אישור סעיף 12? מי נגד?

הצבעה

בעד –  רוב

נגד – מיעוט

סעיף 12 נתקבל.

<היו"ר משה גפני:>
סעיף 12 אושר.

הפרק הזה אושר.

<בצלאל סמוטריץ' (הבית היהודי):>
בסיום הפרק, אפשר להעיר הערה?

<היו"ר משה גפני:>
כן.

<בצלאל סמוטריץ' (הבית היהודי):>
העלינו כאן היום המון צרכים תקציביים של היתומים ושל הרופאים בפריפריה ואני חושב שיש כאן המון כסף שאם האוצר יגבה אותו, יהיה לו.

<היו"ר משה גפני:>
איפה?

<בצלאל סמוטריץ' (הבית היהודי):>
בחובות המס ביישובים של בני המיעוטים.

<היו"ר משה גפני:>
ביישובי המיעוטים.

<בצלאל סמוטריץ' (הבית היהודי):>
בוודאי.

<היו"ר משה גפני:>
אני אציע להם את זה. 

<בצלאל סמוטריץ' (הבית היהודי):>
אם הם גברים ויגבו, יהיה להם המון המון המון כסף לפריפריה. אני אשמח אם האופוזיציה, אראל וזהבה שכל כך דואגים לפריפריה.

<זהבה גלאון (מרצ):>
הבנו.

<יצחק וקנין (ש"ס):>
בצלאל, אתה תהיה הגובה. מה שתגבה, תיקח.

<בצלאל סמוטריץ' (הבית היהודי):>
אתה לוקח בחשבון שעשרים אחוזים מאזרחי המדינה לא משלמים מיסים. עשרים אחוזים מהאוכלוסייה לא משלמת מיסים ואחר כך מדברים על הפריפריה.

<יצחק וקנין (ש"ס):>
הוא אומר שאצל המיעוטים יש הרבה כסף שצריך לגבות אותו. אמרתי לו שנשים אותו גובה ושייקח את הכול.

<בצלאל סמוטריץ' (הבית היהודי):>
חסר כסף אבל אין לכם אומץ להתעסק עם זה. בשבע השנים האחרונות התעסקתי בזה ואני יודע.

<היו"ר משה גפני:>
תודה רבה. אנחנו מקבלים את ההצעה שלך.

<בצלאל סמוטריץ' (הבית היהודי):>
פינס מסכים?

<היו"ר משה גפני:>
לא, אני במשא ומתן אתו. מה הצעת?

<בצלאל סמוטריץ' (הבית היהודי):>
אני אומר שיש כאן מאות מיליוני שקלים.

<מיקי רוזנטל (המחנה הציוני):>
אחר כך אתה אומר שאנחנו עושים פיליבסטר. חצי מהזמן אתם מבזבזים כאן ואחר כך אנחנו אשמים. 

<היו"ר משה גפני:>
פינס, בבקשה. הוא רוצה לשמוע על הפריפריה.

<יאיר פינס:>
אני אתחיל מהסוף. החוק הזה לא פוגע בפריפריה. נקודה. להפך. עצם זה שאנחנו מורידים את המחירים, בעצם המהלך של הורדת המחירים, הורדת השכר, זה מחזק את הפריפריה. זה מגדיל את התמריץ של כוח האדם, קרי הרופאים, לעבוד במערכת הציבורית. בפריפריה  יש מערכת ציבורית ועל אף זאת, מכיוון שהוועדה העלתה כמה פעמים את נושא הפריפריה, בלי שום קשר לתכלית החוק, הוספנו סעיף שהוקרא על ידי היועצת המשפטית של הוועדה שאומר שתכניות השב"ן - - -

<אראל מרגלית (המחנה הציוני):>
מה מספר הסעיף?

<יאיר פינס:>
342א. 

<היו"ר משה גפני:>
אתם לא הוספתם את זה. 

<יאיר פינס:>
הוועדה הוסיפה.

<היו"ר משה גפני:>
זה נכון שאנחנו לא יכולים להוסיף שום דבר אבל אנחנו הוספנו את זה.

<יאיר פינס:>
הוועדה הוסיפה.

<היו"ר משה גפני:>
אנחנו הוספנו את זה ואתם הסכמתם.

<אראל מרגלית (המחנה הציוני):>
תקריא בבקשה את הסעיף.

<יאיר פינס:>
אני מקריא. "לא תאושר תכנית לשירותי בריאות נוספים - קרי הביטוח המשלים, הכסף הפרטי שאנחנו משלמים -  לעניין החלק הכולל כיסוי לניתוחים ולא תותר לשיווק תכנית ביטוח הכוללת ביטוח לניתוחים או שינוי בתכנית כאמור אלא אם כן  נוכח השר או המפקח על הביטוח לפי העניין כי יש לקופת החולים או לחברת הביטוח לפי העניין הסדרי ניתוח שיש בהם להבטיח לעמיתים או למבוטחים גישה להיקף מספק של מנתחים וניתוחים הן מבחינת מגוון המנתחים וסוגי הניתוחים והן מבחינת פריסתם הגיאוגרפית לרבות פריסה בפריפריה".

קרי, החוק לא פוגע בפריפריה אלא להפך. 

<אורלי לוי אבקסיס (ישראל ביתנו):>
אתם סוגרים  את הטפטפת.

<היו"ר משה גפני:>
תודה רבה. רביזיות.  תקריאי.

<שמרית גיטלין שקד:>
רביזיה ראשונה להסתייגות של חברת הכנסת אורלי לוי לעניין שם הפרק.

<אורלי לוי אבקסיס (ישראל ביתנו):>
מה עם התקציב? איפה הכסף להחלת החוק בפריפריה? אדוני היושב ראש, מה קרה? למה אתה נותן לדבר כזה לעבור בלי כסף לפריפריה?

<היו"ר משה גפני:>
מי בעד?

<אורלי לוי אבקסיס (ישראל ביתנו):>
מה קורה כאן? מיקי, אתה אמרת שזה לא יעבור, אז שלא תעביר. בוודאי שזה פוגע בפריפריה. 

<מכלוף מיקי זוהר (הליכוד):>
זה לא פוגע.

<אורלי לוי אבקסיס (ישראל ביתנו):>
בוןודאי שזה פוגע.

<היו"ר משה גפני:>
מי בעד הרביזיה?

הצבעה

בעד –  6

נגד – 7

הרביזיה לא נתקבלה.

<היו"ר משה גפני:>
שבעה נגד שישה. הרביזיה לא התקבלה.

<מכלוף מיקי זוהר (הליכוד):>
המהות של החוק מעודדת תעסוקה בפריפריה.

<שמרית גיטלין שקד:>
רביזיה על ההסתייגות השנייה של חבר הכנסת מיקי רוזנטל והמחנה הציוני ויש עתיד שתהיה חובה לא רק לעשות - - -

<אורלי לוי אבקסיס (ישראל ביתנו):>
אני מבקשת דיון סיעתי. 

<זהבה גלאון (מרצ):>
תוסיפי אותנו.

<היו"ר משה גפני:>
מי בעד הרביזיה?

<אורלי לוי אבקסיס (ישראל ביתנו):>
אנחנו רוצים דיון.

<היו"ר משה גפני:>
מי נגד?

<אורלי לוי אבקסיס (ישראל ביתנו):>
אדוני היושב ראש, אנחנו רוצים התייעצות סיעתית.

<היו"ר משה גפני:>
באמצע ההצבעות לא.

<אורלי לוי אבקסיס (ישראל ביתנו):>
זה על רביזיה. אתה אמרת קודם שהרביזיה זה משהו אחר.

<היו"ר משה גפני:>
לא. הרביזיה זה משהו אחר אם את רוצה שבע נגד שבע. באמצע הצבעות אין התייעצות סיעתית.

<אורלי לוי אבקסיס (ישראל ביתנו):>
מה קרה שהפריפריה כבר לא מעניינת אותך? אמרתם שבלי פתרון לפריפריה לא תצביעו.

<היו"ר משה גפני:>
הצבעה

בעד –  6

נגד – 7

הרביזיה לא נתקבלה.

<היו"ר משה גפני:>
הרביזיה לא התקבלה. הרביזיה הבאה.

<אורלי לוי אבקסיס (ישראל ביתנו):>
זאת שערורייה. אחרי שחשפנו כאן את המכתב אתם עוברים לסדר היום. זאת שערורייה. זאת פשוט שערורייה.

<מכלוף מיקי זוהר (הליכוד):>
היא לא נפגעת. נקודה.

<אורלי לוי אבקסיס (ישראל ביתנו):>
זאת פשוט שערורייה.

<שמרית גיטלין שקד:>
סעיף 342א. הסתייגות של כל סיעות האופוזיציה למעט הרשימה המשותפת. בסעיף 342א על פי קריטריונים שונים שייקבעו.

<היו"ר משה גפני:>
מי בעד הרביזיה? מי נגד?

הצבעה

בעד –  6

נגד – 7

הרביזיה  לא נתקבלה.

<היו"ר משה גפני:>
הרביזיה לא התקבלה.

<אורלי לוי אבקסיס (ישראל ביתנו):>
וקנין, על הפריפריה? 

<שמרית גיטלין שקד:>
רביזיה על ההסתייגות של חברת הכנסת אורלי לוי, תוספת המילה "וזמינותם".

<היו"ר משה גפני:>
מי בעד הרביזיה? מי נגד?

<יעל גרמן (יש עתיד):>
אין שום סיבה שלא נקבל את ה-75 מיליון.

<אורלי לוי אבקסיס (ישראל ביתנו):>
אני פשוט  לא מבינה מה קורה כאן.

<היו"ר משה גפני:>
מי נגד?

הצבעה

בעד –  6

נגד – 7

הרביזיה לא נתקבלה.

<היו"ר משה גפני:>
הרביזיה לא התקבלה.

<אורלי לוי אבקסיס (ישראל ביתנו):>
אני רוצה נושא חדש.

<שמרית גיטלין שקד:>
הסתייגות של יש עתיד - - -

<אורלי לוי אבקסיס (ישראל ביתנו):>
אני רוצה נושא חדש.

<שמרית גיטלין שקד:>
רביזיה על הסתייגות של יש עתיד לעניין אישור ועדת העבודה והרווחה לגבי סעיף 345.

<היו"ר משה גפני:>
מי בעד הרביזיה?

<אורלי לוי אבקסיס (ישראל ביתנו):>
גברתי היועצת המשפטית, אני רוצה נושא חדש.

<שמרית גיטלין שקד:>
כבר היה נושא חדש.

<אורלי לוי אבקסיס (ישראל ביתנו):>
לא. בעקבות הגשת המכתב. בואו נדון בזה בוועדת הכנסת.

<היו"ר משה גפני:>
מי נגד?

הצבעה

בעד –  6

נגד – 7

הרביזיה לא נתקבלה.

<היו"ר משה גפני:>
הרביזיה לא התקבלה.

<אורלי לוי אבקסיס (ישראל ביתנו):>
אני מבקשת נושא חדש. שיירשם בפרוטוקול.

<היו"ר משה גפני:>
נושא חדש כבר נדון.

<אורלי לוי אבקסיס (ישראל ביתנו):>
לא, נושא חדש לא נדון. ההסכם הזה לגבי הרופאים.

<היו"ר משה גפני:>
נדון. מבחינה משפטית הוא נדון.

<אורלי לוי אבקסיס (ישראל ביתנו):>
לא, הוא לא נחשף. 

<היו"ר משה גפני:>
הרביזיה הבאה.

<אורלי לוי אבקסיס (ישראל ביתנו):>
ההסכם לא נחשף.

<שמרית גיטלין שקד:>
רביזיה על הסתייגות של חברת הכנסת אורלי לוי - - -

<אורלי לוי אבקסיס (ישראל ביתנו):>
אני אגיע ליועץ המשפטי לכנסת. השאלה היא פשוטה.  בדיוק כמו שהיה בהסכם הפנסיוני. רגע, אני מבקשת שיירשם בפרוטוקול שאני ביקשתי.

<היו"ר משה גפני:>
מה הרביזיה?

<שמרית גיטלין שקד:>
על הסתייגות של חברת הכנסת אורלי לוי.

<אראל מרגלית (המחנה הציוני):>
אנחנו רוצים התייעצות סיעתית.

<היו"ר משה גפני:>
באמצע הצבעה אין התייעצות סיעתית. אחרי ההצבעה תבקשו התייעצות סיעתית.

מי בעד הרביזיה?

<אורלי לוי אבקסיס (ישראל ביתנו):>
לא. אנחנו רוצים התייעצות סיעתית.

<מכלוף מיקי זוהר (הליכוד):>
ברגעים אלו, כל הצבעה שלכם נגד הפריפריה.

<אורלי לוי אבקסיס (ישראל ביתנו):>
באמת? מיקי, אחרי המכתב שראית?

<היו"ר משה גפני:>
מי נגד?

<מיקי רוזנטל (המחנה הציוני):>
תגידו שנכנסתם לאוצר. 

<אורלי לוי אבקסיס (ישראל ביתנו):>
מיקי, איך זה מתיישב לך עם הדיפרנציאלי?

<מכלוף מיקי זוהר (הליכוד):>
אתם נגד הפריפריה.

<היו"ר משה גפני:>
הצבעה

בעד –  6

נגד – 7

הרביזיה לא נתקבלה.

<היו"ר משה גפני:>
הרביזיה לא התקבלה.

אנחנו מצביעים על החוק.

<שמרית גיטלין שקד:>
רגע. יש עוד הסתייגות.

<אורלי לוי אבקסיס (ישראל ביתנו):>
אני רוצה לנמק נושא חדש. מותר לי לנמק נושא חדש?

<היו"ר משה גפני:>
לא.

<מיקי לוי (יש עתיד):>
כל מי שמצביע עכשיו, מצביע נגד הפריפריה. זאת המשמעות.

<אורלי לוי אבקסיס (ישראל ביתנו):>
אני אדאג לכך שיבוטלו ההצבעות. אנחנו נדאג לכך שיבוטלו כל ההצבעות.

<מכלוף מיקי זוהר (הליכוד):>
החוק הזה לטובת הפריפריה.

<אראל מרגלית (המחנה הציוני):>
מותר לנו התייעצות סיעתית.

<אורלי לוי אבקסיס (ישראל ביתנו):>
אתה הזוי, מיקי, אם אתה אומר שזה לטובת הפריפריה. אין לך מושג על מה אתה מדבר.

<מכלוף מיקי זוהר (הליכוד):>
את יכולה להגיד עלי הכול אבל את לא יכולה להגיד עלי הזוי.

<מיקי לוי (יש עתיד):>
אם הייתי רואה ב-2016 עוד 75 מיליון שקלים, הייתי אומר לך בסדר אבל אין את זה ולכן זה לא בסדר.

<אורלי לוי אבקסיס (ישראל ביתנו):>
אפילו וקנין אומר שזה לא  לטובת הפריפריה.

<מיקי לוי (יש עתיד):>
לא ממשיכים רופאים ללכת לפריפריה. היה צריך ב-2016 לצבוע עוד 75 מיליון שקלים.

<אורלי לוי אבקסיס (ישראל ביתנו):>
אנחנו רוצים נושא חדש.  ההסכם משנה את מהות החוק.

<היו"ר משה גפני:>
הרביזיה הבאה.

<שמרית גיטלין שקד:>
על ההסתייגות של חברת הכנסת אורלי לוי על החרגת הפריפריה.

<אורלי לוי אבקסיס (ישראל ביתנו):>
המסמך שהוגש כאן משנה את מהות החוק.

<היו"ר משה גפני:>
מי בעד ההסתייגות של אורלי לוי על החרגת הפריפריה?

<אראל מרגלית (המחנה הציוני):>
אני מבקש לספור. אני רואה שעכשיו המספר הרבה יותר קרוב.

<היו"ר משה גפני:>
מי נגד?

הצבעה

בעד –  7

נגד – 8

הרביזיה לא נתקבלה.

<היו"ר משה גפני:>
הרביזיה לא התקבלה.

<אורלי לוי אבקסיס (ישראל ביתנו):>
אנחנו מבקשים נושא חדש. אני רוצה לנמק.

<היו"ר משה גפני:>
לא.

<אראל מרגלית (המחנה הציוני):>
אנחנו רוצים התייעצות סיעתית.

<אורלי לוי אבקסיס (ישראל ביתנו):>
אני רוצה לנמק למה אנחנו רוצים נושא חדש.

<היו"ר משה גפני:>
אני לא מאפשר.

<אורלי לוי אבקסיס (ישראל ביתנו):>
אבל מותר לנו.

<מיקי לוי (יש עתיד):>
תוסיפו עוד 75 מיליון שקלים, נצביע אתכם.

<אראל מרגלית (המחנה הציוני):>
בדיוק. נתייעץ על זה ונראה איך לעשות את זה.

<היו"ר משה גפני:>
אני  לפנים משורת הדין, אין אפשרות לדון בנושא חדש.

<אורלי לוי אבקסיס (ישראל ביתנו):>
בוודאי שיש. אני אגיד לך למה.

<היו"ר משה גפני:>
לא, אני לא רוצה לשמוע.

<אורלי לוי אבקסיס (ישראל ביתנו):>
המסמך הזה לא הוצג בפנינו.

<היו"ר משה גפני:>
לפנים משורת הדין, לפני שאנחנו עוברים להצבעה על החוק, אני - - -

<יעל גרמן (יש עתיד):>
לפני הצבעות זה לא לפנים משורת הדין. זה על פי הדין.

<אורלי לוי אבקסיס (ישראל ביתנו):>
נכון. לא התחילו הצבעות על החוק.

<היו"ר משה גפני:>
את התחלת לדבר כמו אגף התקציבים באוצר. פעם את מנמקת דבר כך ואחרי חמש דקות הפוך. 

<יעל גרמן (יש עתיד):>
חשבתי שזה אתה.

<היו"ר משה גפני:>
אני לא. אני לא. אני מסכים עם זה שעושים פיליבסטר. לא אמרתי כלום. את אמרת קודם שלא מבקשים התייעצות סיעתית כאשר יש הצבעה.

<אורלי לוי אבקסיס (ישראל ביתנו):>
אבל סיימנו עם הרביזיות ועוד לא התחלנו הצבעות.

<היו"ר משה גפני:>
חבל על הזמן. אני נעתר לבקשתך ואני נעתר לבקשתכם.  בעוד חמש דקות יהיו הצבעות על החוק.

<(הישיבה נפסקה בשעה  23:30 ונתחדשה בשעה 23:35.)>
<היו"ר משה גפני:>
אני מחדש את הישיבה. אני מבקש לומר לגבי היתומים שיש סיכום ביניים. אני חונכתי משחר נעוריי שכאשר יש אפליה וקיפוח, במיוחד ליתומים, צריך לשים את כל הדברים האחרים בצד ולטפל בזה. בעבר טיפלתי בכמה מקרים כאלה – אמרתי את זה גם קודם עת לא הייתם כאן – ופנו אלי בעניין הזה. יש אפליה כלפי היתומים. ישבנו עם משרד האוצר והגענו לסיכום שהוא סיכום ביניים כי היתומים עדיין לא  מסכימים. בהתחלה היה מדובר שזה יהיה 7.5 מיליון שיפתרו את הבעיה ואחרי כן התברר שיש יותר אנשים ודיברנו על 9.5 מיליון. יש כאן עוד קבוצה שצריך גם אותה להכליל  כך שמדובר על 12 מיליון שקלים.

<זהבה גלאון (מרצ):>
בדיחה. כל משפחה תקבל פחות ממאה אלף שקלים.

<היו"ר משה גפני:>
לא. כל משפחה תקבל 150 אלף שקלים.

<אורלי לוי אבקסיס (ישראל ביתנו):>
קודם היה הסדר יותר טוב.

<היו"ר משה גפני:>
על כל פנים, כרגע זה מה שמשרד האוצר מוכן לתת. אין סיכום על העניין הזה. גם היתומים לא מסכימים וגם אנחנו במשא ומתן. התחלנו את הבוקר בזה שלא היה לעניין הזה שקל. אגף  התקציבים לא הסכים לממן את זה. לא הסכים לתת שקל ואנחנו דרשנו. הייתה דרישה של יושב ראש הכנסת, הייתה דרישה של שר הרווחה חיים כץ. גם במשרד האוצר  כמה גורמים – לא אגף התקציבים -  דרשו את העניין הזה וכמובן אנחנו.

כרגע הסיכום הוא 12 מיליון שקלים, 150 אלף שקלים למשפחה. היתומים לא מסכימים ואנחנו בהמשך משא ומתן. אנחנו כנראה נמשיך את זה ביום ראשון. סמוטריץ' מבקש 15 מיליון שקלים ואני מציעה שתורידו את זה מהכספים הייחודיים שלכם. לא, סליחה, נמחק מהפרוטוקול.

<בצלאל סמוטריץ' (הבית היהודי):>
רציתי להגיד שנוריד את זה מהאברכים אבל אני לא כמוך ולא אחזיר לך. זה סיפור מביך.

<היו"ר משה גפני:>
אברכים יש גם לכם. לא משנה. סתם. אני חוזר בי. אני חוזר בי.

<בצלאל סמוטריץ' (הבית היהודי):>
אני רק אומר שזה סיכום מביש ואנחנו לא נסכים לו.

<זהבה גלאון (מרצ):>
אדוני, אני רוצה להעיר הערה.

<היו"ר משה גפני:>
שהוא סיכום מביש אי אפשר להגיש מכיוון שזה טבעו של משר ומתן. התחלנו באפס, עלינו קצת, התקדמנו. הערב אנחנו ב-12 מיליון.

<בצלאל סמוטריץ' (הבית היהודי):>
נעלה עוד קצת.

<היו"ר משה גפני:>
בסדר. זה מה שנעשה.

<זהבה גלאון (מרצ):>
אדוני, בוא נגיד ש-12 מיליון זה יותר מאפס. אני לא מזלזלת בזה. עדיין אני חושבת שזאת שערורייה. אני חושבת שאנחנו הולכים לאשר כאן חוקים שיש להם סכומים שאוספים אותם מהגורן ומהיקב. אני מכירה את יושב ראש הוועדה - - -

<היו"ר משה גפני:>
לא, אל תגידי את זה כי עכשיו מה שלא יקבלו, אני אשם.

<זהבה גלאון (מרצ):>
לא, אני לא אומרת את זה. אני מכירה אותך הרבה שנים ואני יודעת מה אתה יכול לעשות.

<היו"ר משה גפני:>
אני אעשה מה שאני יכול.

<זהבה גלאון (מרצ):>
אבל אנחנו צריכים לקבל כאן גם החלטה של הוועדה. אפשר לקבל החלטה של הוועדה. בעניין הזה אין כאן אופוזיציה וקואליציה.

<היו"ר משה גפני:>
נכון.

<זהבה גלאון (מרצ):>
אפשר לקבל החלטה שיש דברים שאתה לא מאשר עד שהדבר הזה ייפתר בצורה שהיא לא 12 מיליון שקלים. אנחנו מכירים גם את השיטות האלה ואדוני עשה את זה לא פעם ולא פעמיים.

<היו"ר משה גפני:>
לא במקרה הזה.

<זהבה גלאון (מרצ):>
והגעת להישגים מאוד גבוהים. אם האוצר לא מוכן לאשר יותר מזה, אני חושבת שזה אחד הדברים היותר מבישים. תראה מה עבר כאן היום.

<היו"ר משה גפני:>
אני אשתדל.

<זהבה גלאון (מרצ):>
לא. אני רוצה שנקבל כאן החלטה. אי אפשר לעבור על זה ככה לסדר היום.

<אורלי לוי אבקסיס (ישראל ביתנו):>
אני רוצה להצטרף לדברים של זהבה.

<היו"ר משה גפני:>
יש כאן פרטים שאני לא רוצה להגיד אותם כי אנחנו בישיבה ואני לא רוצה שיצאו.

<זהבה גלאון (מרצ):>
מקובל עלי.

<היו"ר משה גפני:>
צריך לדעת את תמונת המצב הכוללת. 

<זהבה גלאון (מרצ):>
בסדר. סומכת עליך שתדע.

<היו"ר משה גפני:>
אני אבקש שאחרי הישיבה או באיזשהו שלב תראי את הפרטים. 12 מיליון, אי אפשר לזלזל בסכום הזה.

<זהבה גלאון (מרצ):>
אני אמרתי את זה מראש.

<היו"ר משה גפני:>
אני  מדבר לגבי האנשים האלה. אי אפשר לזלזל בעניין הזה. אני מסכים שצריך להמשיך את המשא ומתן ואני אראה לך את הפרטים. את תראי אחרי כן את הפרטים. אני לא חושב שזה נכון לומר אותם כאן. אנחנו צריכים לדאוג ליתומים ולא לעשות את החשבונות האחרים. אני אעשה את כל מה שאני יכול.

<זהבה גלאון (מרצ):>
מקובל עלי.  סומכים עליך ונרצה להיות אתך בחלק הזה.

<היו"ר משה גפני:>
אנחנו עוברים לפרק הבריאות.

<זהבה גלאון (מרצ):>
אני מבינה שאתה לא מתחיל היום את המיסוי.

<היו"ר משה גפני:>
תכף אני אעבור לזה.

יש לכם עוד הסתייגויות? הצבענו עליהן.

<אורלי לוי אבקסיס (ישראל ביתנו):>
יש לנו הסתייגות. הגשנו הצעה.

<היו"ר משה גפני:>
אין תשובה. הם בודקים ואין תשובה.

<אורלי לוי אבקסיס (ישראל ביתנו):>
אולי כדאי לחכות עד שנקבל תשובה.

<היו"ר משה גפני:>
לא.

<אורלי לוי אבקסיס (ישראל ביתנו):>
אחר כך לא יהיה להם אינטרס לתת לנו תשובה חיובית. ברגע שאנחנו נמשיך,  מה יהיה?

<היו"ר משה גפני:>
אני לא מקבל מהם תשובה. אין לי סבלנות אליהם. באמת. 

<באסל גטאס (הרשימה המשותפת):>
סבלנות למי?

<היו"ר משה גפני:>
לאגף התקציבים.

<אורלי לוי אבקסיס (ישראל ביתנו):>
אז בוא נחכה.

<היו"ר משה גפני:>
אין מה לחכות.

<אורלי לוי אבקסיס (ישראל ביתנו):>
אתה מוכר את כלי המיקוח שלנו.

<היו"ר משה גפני:>
בסדר. אני מציע להצביע על פרק הבריאות.

<אורלי לוי אבקסיס (ישראל ביתנו):>
בלי לקבל שום הבטחה על כלום? לא על הרופאים בפריפריה?

<היו"ר משה גפני:>
בינתיים עוד לא. 

<אורלי לוי אבקסיס (ישראל ביתנו):>
אז למה להצביע? זה כלי המיקוח.

<היו"ר משה גפני:>
לחכות עכשיו?

<אורלי לוי אבקסיס (ישראל ביתנו):>
כן.

<זהבה גלאון (מרצ):>
כן.

<אראל מרגלית (המחנה הציוני):>
נעשה משהו אחר.

<מיקי רוזנטל (המחנה הציוני):>
נצביע על זה ביום ראשון.

<אראל מרגלית (המחנה הציוני):>
העניין הוא שאנחנו רוצים לתמוך. 

<היו"ר משה גפני:>
כמה סנדביצ'ים אני צריך לאכול אתם כדי להביא תשובה חיובית?

<אראל מרגלית (המחנה הציוני):>
בוא נשים את זה רגע בצד.

<היו"ר משה גפני:>
את מתנגדת לחוק הזה?

<יעל גרמן (יש עתיד):>
תקשיב לי, אם לא נקבל לפריפריה  עושים כאן עוול.

<היו"ר משה גפני:>
עזבי את הפריפריה. את מתנגדת לחוק הזה.

<יעל גרמן (יש עתיד):>
אני חושבת שהחוק הזה הוא לא מעולה, הוא לא טוב אבל יש בו גם דברים טובים. אם אתה רוצה שאני אומר לך מה דעתי, אני אומר לך.

<היו"ר משה גפני:>
לא. רבותיי, פרק הבריאות. אני מבקש לאשר את החוק.

<יעל גרמן (יש עתיד):>
בלי כסף לפריפריה, אני אצביע נגד.

<אורלי לוי אבקסיס (ישראל ביתנו):>
אנחנו רוצים לדחות.

<היו"ר משה גפני:>
מישהו יגיש רביזיה ונחכה עם זה.

פרק הבריאות. מי בעד אישור הפרק?

<אראל מרגלית (המחנה הציוני):>
רגע, למה? בואו, חבר'ה, קומו.

<אורלי לוי אבקסיס (ישראל ביתנו):>
אנחנו לא ניתן יד להפקרת הפריפריה. זאת שערורייה. זאת פשוט שערורייה.

<מיקי לוי (יש עתיד):>
75 מיליון שקלים ואנחנו נצביע יחד אתכם.

<היו"ר משה גפני:>
מיקי זוהר מבקש התייעצות סיעתית.

<מיקי לוי (יש עתיד):>
תביאו 75 מיליון שקלים. זה כסף קטן.

<בצלאל סמוטריץ' (הבית היהודי):>
מיקי, אתה מפיל את הממשלה. אתה לא יכול לעבוד כך. ביום ראשון תיפול הממשלה. יש כאן קואליציה. נצביע. אני לא מבין מה זה הדבר הזה?  אתה מפרק כאן את הקואליציה.

<מיקי לוי (יש עתיד):>
אם הממשלה תיפול, לא יקרה אסון.

<בצלאל סמוטריץ' (הבית היהודי):>
עכשיו ביבי יכניס את בוז'י לממשלה. בואו נצביע. זה לא עובד כך.

<מיקי לוי (יש עתיד):>
אתה ככה היית בין זה לבין 75 מיליון שקלים. ראש אגף התקציבים בחוץ. לך תביא 75 מיליון שקלים.

<זהבה גלאון (מרצ):>
ותביא עוד 15 מיליון שקלים ליתומים.

<בצלאל סמוטריץ' (הבית היהודי):>
אני מבקש התייעצות סיעתית. אפשר? עכשיו תורי. כל אחד יוצא לחצי שעה. אני מוותר לך.

<היו"ר משה גפני:>
אני עובר לסיעה שלך ואנחנו לא הולכים הביתה עד שאנחנו לא עושים התייעצות סיעתית.

<בצלאל סמוטריץ' (הבית היהודי):>
בסדר. סיכמנו.

<היו"ר משה גפני:>
אני עובר לשיבוב. פרק ו', ביטוח לאומי. אין הסתייגויות על הפרק הזה. 

<יעל סלנט:>
אנחנו מתייחסים לסעיף 26(15) בהצעת חוק ההתייעלות. הוכנסו לנוסח שבפניכם השינויים עליהם החליטה הוועדה בפעם הקודמת. בין היתר  חוץ משינויי הנוסח ירדה תקרת ה-25  שנים וזה יישאר 15 כמו שקבוע בחוק.

<שגית אפיק:>
אלה תיקונים שאתם ביקשתם ואלה תיקונים מיטיבים.

<יעל סלנט:>
כמו שאמרתי, לנוסח שבפניכם הוכנסו השינויים עליהם החליטה הוועדה בפעם הקודמת. בין היתר, לבקשת הוועדה, הורדה התקרה של ה-25 שנים וזה יישאר 15 שנים כמו שקבוע היום בחוק. חוץ מזה, סעיף התחילה של חוק הביטוח הלאומי שונה ל-1 בינואר ואנחנו מבקשים גם לשנות את סעיף התחילה של חוק הפיקוח על שירותים פיננסיים (ביטוח) כך שגם הוא יתחיל ב-1 בינואר 2016 כמו חוק הביטוח הלאומי, סעיף 27.

<מיקי רוזנטל (המחנה הציוני):>
כל השינויים שביקשנו.

<שגית אפיק:>
כל השינויים שביקשתם נכנסו לפרק הזה. מדובר בעצם בהקלות.

<מיקי רוזנטל (המחנה הציוני):>
אני יודע מה ביקשנו.

<היו"ר משה גפני:>
פרק ו', ביטוח לאומי (שיבוב).

<מיקי רוזנטל (המחנה הציוני):>
אנחנו בעד.

<היו"ר משה גפני:>
מי בעד אישור הפרק הזה? מי נגד?

הצבעה

בעד –  רוב

נגד –  אין

נמנעים – 1

פרק ו', ביטוח לאומי (שיבוב) נתקבל.

<היו"ר משה גפני:>
זהבה נמנעה. כולם הצביעו בעד.

<שגית אפיק:>
למעשה הצבעתם על הסעיפים שאני אגיד אותם. סעיפים 26 פסקה (15), סעיף 27(ו), סעיף 33, סעיף 34.

<זהבה גלאון (מרצ):>
אני רוצה להגיד משהו. סיימתם את הפרק הזה?

<היו"ר משה גפני:>
כן.

<זהבה גלאון (מרצ):>
אני מבקשת להגיד משהו.

<מיכל בירן (המחנה הציוני):>
גם אני מבקשת להגיד משהו.

<זהבה גלאון (מרצ):>
אדוני יושב ראש הוועדה, יושב ראש הקואליציה בוועדה, אני רוצה לחזור לנושא הבריאות. 

<היו"ר משה גפני:>
רגע. תשאירי את זה רגע. מתנהל כאן איזה רחש בחש. אני רוצה להביא את הפרק של הקק"ל. אני רוצה להגיד לכם מה אני הולך לעשות. דיברתי עם השר להגנת הסביבה והוא ביקש ממני להוריד את זה מסדר היום כיוון שיש הסכם או הולך להיות הסכם לגבי הנושא הזה של הקק"ל. אני מציע שנצביע נגד הסעיף הזה, נפיל אותו ואני אגיש רביזיה או מי שירצה יגיש רביזיה, כי אם הם יחזרו ויגידו שההסכם לא מספיק וצריך את החוק, נמשיך לדון בו.

<זהבה גלאון (מרצ):>
מה אומר הסעיף?

<היו"ר משה גפני:>
שלוקחים מהם מיליארד ומאתיים מיליון. משהו כזה. אחרת לא נספיק לעשות את זה.

<מיקי לוי (יש עתיד):>
אבל יש לי הסתייגויות לעניינים האלה.

<היו"ר משה גפני:>
אבל אני רוצה להפיל את החוק.

<שגית אפיק:>
לא קיימנו דיון עליו.

<היו"ר משה גפני:>
אני אגיש רביזיה. נפיל את החוק ואני אגיש רביזיה. 

<מיקי לוי (יש עתיד):>
אם זה לא יאושר. 

<היו"ר משה גפני:>
דיברתי עם אבי גבאי השר להגנת הסביבה והוא ביקש ממני להוריד את זה כי יש הסכם או שכבר גיבשו את ההסכם והקק"ל יעבירו מיליארד ומאתיים מיליון שקלים.

<מיקי רוזנטל (המחנה הציוני):>
כן, אבל אדוני, בתוך ההסכם הזה כל אחד גזר לו את הקופון שלו. זה חצוף. למה שנסכים לזה?

<היו"ר משה גפני:>
אבל  מה המשמעות של העניין?

<מיקי לוי (יש עתיד):>
החוק יבוא לאישור הוועדה?

<היו"ר משה גפני:>
לא.

<מיקי רוזנטל (המחנה הציוני):>
זאת בדיוק הבעיה שלנו.

<מיקי לוי (יש עתיד):>
יש לי הסתייגות מרכזית אחת, שהכסף יעבור לאוצר ולא קרן קיימת תקבע לי איזה תנאים.

<מיקי רוזנטל (המחנה הציוני):>
כל אחד ייקח את ליטרת הבשר שלו.

<זהבה גלאון (מרצ):>
ההסכמות בין האוצר לבין הגנת הסביבה לבין קק"ל לא מעניינות אותנו. אנחנו רוצים לוודא שזה בחקיקה ואין שום סיבה שאנחנו נצביע נגד זה, עם כל ההערכה שלי לגפני.

<היו"ר משה גפני:>
בסדר. אז לא. אתם רוצים שאני אפצל את זה? שזה יישאר על שולחן הוועדה?

<זהבה גלאון (מרצ):>
כן.

<מיקי רוזנטל (המחנה הציוני):>
כן. לזה אנחנו מוכנים.

<היו"ר משה גפני:>
בסדר. אין לי שום עניין לכאן או לכאן.

<מיקי רוזנטל (המחנה הציוני):>
אנחנו לא רוצים לתת יד להחלטות הממשלה שאחר כך יעקפו אותנו. לא רוצים שיעקפו אותנו.

<רחל עזריה (כולנו):>
לא. למה פיצול?

<מיכל בירן (המחנה הציוני):>
אני אשמח לשמוע הרחבה על המשמעויות. 

<מיקי רוזנטל (המחנה הציוני):>
אני אסביר לך. אנחנו יכולים לעשות את זה בחקיקה ואז קק"ל חייבת להעביר את הכסף למדינה. נקודה. אם הם עושים את זה בהסכם, השר להגנת הסביבה לקח לעצמו 150 מיליון שקלים, ההוא לקח לעצמו, אורי אריאל לקח לעצמו. שערורייה. זה חצוף.

<היו"ר משה גפני:>
די, מספיק. תנו לי לעשות את העבודה. אתם כבר עולים לי על העצבים.

<מיכל בירן (המחנה הציוני):>
מה הטיעונים שלך על הפיצול.

<היו"ר משה גפני:>
אני אגיד לכם  מה הסיפור. קק"ל עבר בחוק ההסדרים. אומר לי השר להגנת הסביבה שהוא לא רוצה את החוק הזה, יש לו הסדר. אתם מעלים טענה שאנחנו רוצים לעקוב אחרי העניין הזה. אין לי יכולת טכנית עכשיו לדון על העניין. אנחנו יכולים לעשות כמה דברים. אנחנו יכולים לבקש פיצול. אני לא מביא למליאה את אישור הפיצול, כדי להרגיע את אנשי האוצר שכל הזמן עומדים לי מאחורי כאילו הם  עובדים בכנסת. אני  לא מעלה את הפיצול למליאה. אם אני אראה שהנושא מסתדר ובאמת אנחנו הולכים על הפיצול, אני מביא את זה למליאה וזה יפוצל ויישאר על שולחן הוועדה. אם יתברר שאין הסכם ואין כלום, מכיוון שלא הבאתי את  זה לפיצול, אני אחזיר את זה לכאן אבל תדעו לכם שלפי המצב היום אין לי יכולת טכנית לדון בזה.

<מיקי רוזנטל (המחנה הציוני):>
למה?

<היו"ר משה גפני:>
בגלל שעכשיו השעה 23:48.

<מיקי לוי (יש עתיד):>
נבוא בצאת השבת. אדוני היושב ראש, חייבים לדון בזה ולראות לאן הכסף הולך.

<היו"ר משה גפני:>
אמרתי. אני לא יכול לדון עכשיו. הממשלה ביקשה לא לדון. ביקש השר להגנת הסביבה.

<מיקי רוזנטל (המחנה הציוני):>
יאללה, פיצול. עזוב. כולם מוכנים לפיצול.

<קריאה:>
לא, לא פיצול.

<מיקי רוזנטל (המחנה הציוני):>
פיצול. זה פיצול על תנאי.

<אורלי לוי אבקסיס (ישראל ביתנו):>
זה פיצול על תנאי. לא מביאים את זה למליאה.

<מיכל בירן (המחנה הציוני):>
אני לא מרגישה שהבנתי את זה עד הסוף. אם מישהו יכול להסביר לי.

<היו"ר משה גפני:>
פרק קרן קיימת לישראל.

<מיכל בירן (המחנה הציוני):>
זה נושא כל כך חשוב. אני רוצה לשמוע עוד דעה.

<איתי טמקין:>
כבוד היושב ראש, למרות שהכעסתי אותך קודם, אני מבקש להתייחס.

<היו"ר משה גפני:>
לא, אתה לא הכעסת. יש ויכוח ביניכם לבין השר להגנת הסביבה. שידעו החברים. תמיד אתם מנצחים ואני רוצה עכשיו שהשר להגנת הסביבה ינצח.

<מיקי לוי (יש עתיד):>
אני רוצה לדעת מהו הוויכוח.

<איתי טמקין:>
אני מבקש להציע את ההצעה שלי. ההצעה שלי, כמו שחבר הכנסת סמורטיץ' אמר, ביום ראשון הנושא עולה לדיון בממשלה ואחרי יום ראשון אנחנו נהיה הרבה יותר חכמים ונדע לאן זה הולך. לכן אני מציע לדחות את הדיון בנושא הזה ליום ראשון.

<מיקי רוזנטל (המחנה הציוני):>
אבל מתי נקיים דיון אם נדחה?

<היו"ר משה גפני:>
תודה רבה. פרק קרן קיימת לישראל.

<מיכל בירן (המחנה הציוני):>
אפשר לעשות את הפיצול העקרוני עכשיו ומקסימום לקיים דיון ביום ראשון?

<היו"ר משה גפני:>
פרק קרן קיימת לישראל.

<זהבה גלאון (מרצ):>
כן. חברת הכנסת בירן רוצה להבין.

<מיכל בירן (המחנה הציוני):>
אני רוצה להבין. זה נושא חשוב שיש לו השפעות.

<היו"ר משה גפני:>
אני לא יכול לדון בזה כי אם את רוצה לדון בזה, אני צריך להזמין לכאן את כל העולם.

<אראל מרגלית (המחנה הציוני):>
היא לא רוצה שתדון בזה. היא רוצה שתסביר.

<מיכל בירן (המחנה הציוני):>
אני רוצה שיסבירו לי את ההשלכות של הפיצול. אני נמצאת כאן כנציגת ציבור ואני רוצה להבין את זה.

<היו"ר משה גפני:>
החוק הזה בתוכן שלו מעביר מקרן קיימת לישראל לאוצר מיליארד ומאתיים מיליון שקלים. בינתיים התגבש הסכם לפיו מעבירים מיליארד ומאתיים מיליון שקלים – בהסכם, לא בחוק – לאוצר. ביקש ממני השר להגנת הסביבה, הוא מופקד על החוק הזה, לא להצביע על החוק הזה. אין לנו הרבה זמן. אנחנו יכולים לעשות אחת משתיים: או שאנחנו מצביעים נגד החוק מכיוון שהוא כבר לא רלוונטי, הממשלה לא מבקשת אותו – הממשלה, הכוונה לשר להגנת הסביבה כי לממשלה יש כמה סניפים ואני עובר מסניף לסניף.

<מיקי רוזנטל (המחנה הציוני):>
הם רשת. הם הפכו להיות רשת.

<היו"ר משה גפני:>
בדיוק. לכן ההצעה שהתגבשה כאן היא ההצעה הכי טובה. לא דנים בזה כי כדי לדון בזה אנחנו צריכים לקיים דיון ממש. אנחנו מפצלים את זה. נשאר על שולחן הוועדה ואם אנחנו רוצים  לחייב אותם לבוא לכאן להציג את ההסכם, אנחנו אומרים להם שאם לא, אנחנו מתחילים לדון בחוק הזה.

<מיקי רוזנטל (המחנה הציוני):>
חייב להיות שהם יציגו.

<היו"ר משה גפני:>
בסדר.

<מיקי רוזנטל (המחנה הציוני):>
הם בכל מקרה חייבים להציג.

<היו"ר משה גפני:>
בסדר.

<מיקי רוזנטל (המחנה הציוני):>
גם אם החוק יידחה וגם אם החוק לא יידחה.

<היו"ר משה גפני:>
הבנתי.

<מיקי רוזנטל (המחנה הציוני):>
כי אחרת זה מזמוז.

<אראל מרגלית (המחנה הציוני):>
אדוני היושב ראש, שוחחתי כרגע עם השר גבאי כי ניסיתי להבין. הוא אמר שבגלל שההסכם עוד לא סגור סופית, בוא נלך על העניין של הפיצול על תנאי ונגמור עם זה. לא נפיל עם רביזיה כדי שאפשר יהיה להשאיר את זה כשוט.

<היו"ר משה גפני:>
אתה נגד מה שהשר להגנת הסביבה אמר? אומץ.

<איתי טמקין:>
יש לי אומץ. אני עדיין מבקש לדחות את הדיון ליום ראשון.

<מיקי רוזנטל (המחנה הציוני):>
לא, זה לא בא בחשבון.

<אראל מרגלית (המחנה הציוני):>
אפשר גם לדחות בכלל.

<היו"ר משה גפני:>
אין לדחות.  יש חוק הסדרים. אין דבר כזה.

<איתי טמקין:>
זאת ההצעה שלנו.

<היו"ר משה גפני:>
כל הכבוד לכם. חוק ההסדרים עבר בקריאה ראשונה והועבר לוועדת הכספים. אני לא יכול להתעלם משום מילה. אני יכול להחליט על מילה מסוימת או על פרק מסוים שאני מפיל את זה, אני יכול להצביע ולאשר את זה, אני יכול לפצל את זה אבל אני לא יכול להתעלם מזה. אין דחייה.

עכשיו הוא בא, יש לו את כל הזמן שבעולם כי אני עובד אצלו, והוא אומר - - -

<איתי טמקין:>
לפרוטוקול, זה לא נכון היושב ראש.

<היו"ר משה גפני:>
בפרוטוקול לא כתוב על מי הצבעתי. אני הצבעתי על מיקי לוי.

<איתי טמקין:>
רשום שאתה עובד אצלי היושב ראש.

<היו"ר משה גפני:>
אבל לא אמרתי שם.

<מיקי רוזנטל (המחנה הציוני):>
תראה איך על ראש הגנב בוער הכובע. הוא לא אמר את שימך.

<היו"ר משה גפני:>
אתה ראית שיש לו כובע? אני הצבעתי על מיקי לוי. 

<מיקי רוזנטל (המחנה הציוני):>
אדוני, בין אם יהיה פיצול או שתחליטו כל החלטה - - -

<היו"ר משה גפני:>
לא. עכשיו מחליטים.

<היו"ר משה גפני:>
אני רוצה שתהיה התחייבות שלך שיתקיים כאן דיון.

<היו"ר משה גפני:>
בסדר.

<מיקי רוזנטל (המחנה הציוני):>
גם אם החוק יידחה.

<היו"ר משה גפני:>
מאה אחוז.

<מיקי רוזנטל (המחנה הציוני):>
על מה בדיוק ההסכם.

<היו"ר משה גפני:>
הפיצול מאפשר את זה.

<מיקי רוזנטל (המחנה הציוני):>
הוא ייחשף כאן בפני כולם ויהיה דיון על זה.

<היו"ר משה גפני:>
בסדר גמור.

<אורלי לוי אבקסיס (ישראל ביתנו):>
אנחנו נדע על מה ההסכם ומה מהותו.

<היו"ר משה גפני:>
בסדר. אני חשבתי לעשות את הדיון הזה בכל מקרה. האמת היא, ידעתי מההסכם. זה היה על סדר היום כאן בוועדה בחוק ההסדרים הזה ואני רציתי גם כשיש הסדר, שהם יבואו לכאן להציג אותו. זאת הייתה התכנית. התקשר אלי השר להגנת הסביבה ואמר לי שזה יכול לקלקל את ההסכם והוא מבקש ממני לא לקיים את הדיון אלא לקיים אותו בהמשך. הוא ביקש ממני. אמרתי, בסדר, אני נעתר לבקשה. הרי אם מגיעים להסכם ואם לא, הצעה של פיצול פותרת את הבעיות. אנחנו לא נכנסים לעומק העניין, לא מבזבזים זמן וזה נשאר כאן. 

אני אבקש מהשר להגנת הסביבה לבוא לכאן גם אם אחרי חוק ההסדרים ולהסביר את ההסכם ולתת לנו את הפרטים. הנושא הזה הוא נושא מאוד מעניין, הוא נושא שחשוב שאנחנו חברי הוועדה נדע ממנו, יש לזה השלכות. אני מתנצל שאני לא עושה את מה שאומר לי איתי. אני מתנצל ממש התנצלות. יש כאן חברי ועדה שגם להם יש שכל. לא כל השכל נמצא באגף. טוב, לא חשוב.

אני מצביע על פרק ז', פיתוח לאומי בחוק ההסדרים. אני מציע לוועדת הכספים לפצל את החוק הזה ואנחנו נדון עליו במועד אחר. ביום ראשון אם פתאום השר להגנת הסביבה יתקשר אלי ויגיד לי הוא חייב את הדיון  מיד, אני עדיין לא שמתי את זה במליאה ונחזור לכאן.

<אורלי לוי אבקסיס (ישראל ביתנו):>
אם ההסכם התפרסם, אמרת שההסכם כבר התפרסם - - -

<היו"ר משה גפני:>
לא. עוד  לא התפרסם. התפרסם שהולכים להסכם.

<מיקי רוזנטל (המחנה הציוני):>
דלפו ממנו פרטים. לא יודע אם הם נכונים.

<היו"ר משה גפני:>
אני רציתי את הדיון הזה כאן.

<מיקי לוי (יש עתיד):>
התייעצות. חברי האופוזיציה, אם זה לא ייכנס להסדרים, לא ייכנס גרוש לאוצר.

<מיקי רוזנטל (המחנה הציוני):>
אני מסכים.

<מיקי לוי (יש עתיד):>
תשמעו מה אני אומר לכם.

<מיקי רוזנטל (המחנה הציוני):>
אנחנו רוצים חוק.

<מיקי לוי (יש עתיד):>
לכן הפיצול הזה הוא רע. מה שאיתי אומר זה הכי נכון.

<זהבה גלאון (מרצ):>
הוא רוצה החלטת ממשלה. אני לא סומכת על החלטת ממשלה.

<מיקי לוי (יש עתיד):>
אבל יכול להיות שזה לא ייכנס לחוק ההסדרים ואז הוא לא יבוא בכל. לא יעבירו כסף.

<זהבה גלאון (מרצ):>
אתה מתווכח עם עצמך. אתה צריך להחליט בין חלופות.

<מיקי לוי (יש עתיד):>
אני אומר שאם זה לא יהיה בחוק ההסדרים הכסף יישאר עוד פעם.

<אורלי לוי אבקסיס (ישראל ביתנו):>
אבל אנחנו משאירים אותו בהסדרים על החייאה.

<מיקי רוזנטל (המחנה הציוני):>
לא, אם הפיצול לא מגיע למליאה – לא פיצלת. זה פיצול תיאורטי.  אם הוא לא מביא את זה למליאה, לא קרה עם זה כלום.

<זהבה גלאון (מרצ):>
זה הרבה יותר טוב מה שגפני רצה לקחת את החוק ולעשות רביזיה. זה הרבה יותר טוב. בין דבר לכולרה, אתה בוחר בחלופה הטובה יותר.

<מיקי לוי (יש עתיד):>
אולי השר גבאי יביא משהו טוב.

<מיקי רוזנטל (המחנה הציוני):>
מאה אחוז, אבל בשביל זה אתה צריך לחכות עד יום ראשון.

<אורלי לוי אבקסיס (ישראל ביתנו):>
ולכן הפיצול הוא טוב.

<מיקי לוי (יש עתיד):>
ביום ראשון אני עדיין בתוך חוק ההסדרים.

<מיקי רוזנטל (המחנה הציוני):>
אני בעד שלא נדון בזה בכלל.

<אורלי לוי אבקסיס (ישראל ביתנו):>
בפיצול הזה אנחנו מאפשרים לו שהשוט הזה עדיין יהיה משמעותי.

<מיקי לוי (יש עתיד):>
האם זה משאיר את האופציה להכניס אותו להסדרים? זאת השאלה.

<אורלי לוי אבקסיס (ישראל ביתנו):>
כן כי הוא לא מביא אותו למליאה.

<מיקי רוזנטל (המחנה הציוני):>
כל זמן שזה לא בא למליאה, אנחנו יכולים לבטל את ההחלטה  כאן בוועדה. 

<מיקי לוי (יש עתיד):>
שמעתי שגפני מתחייב  להביא אותו לוועדה.

<זהבה גלאון (מרצ):>
יש שלוש אופציות.

<אראל מרגלית (המחנה הציוני):>
לא עדיף לפסול ולהגיש רביזיה?

<זהבה גלאון (מרצ):>
יש שלוש אופציות בסוגיית קק"ל. אופציה אחת, אנחנו לא דנים בזה בכלל אבל היא לא על הפרק. אופציה שנייה שגפני מציע היא להפיל את החוק ולהגיש רביזיה – זאת אופציה גרועה. אופציה שלישית היא לייצר פיצול, לא להעלות את זה למליאה בינתיים אלא נראה מה יהיה ביום ראשון בישיבת הממשלה. אנחנו דורשים שזה יהיה בחקיקה.

<מיקי לוי (יש עתיד):>
זה כאילו מה שאמר איתי, להמתין ליום ראשון.

<מיקי רוזנטל (המחנה הציוני):>
אין בעיה. אנחנו מוכנים להמתין ליום ראשון. הם לא רוצים. לי אין בעיה שנמתין ליום ראשון. זה הכי טוב אבל הם לא רוצים בזה.

<אורלי לוי אבקסיס (ישראל ביתנו):>
גם אני בעד.

<מיקי רוזנטל (המחנה הציוני):>
הוא לא רוצה.

<מיקי לוי (יש עתיד):>
אולי הוא התחייב לאבי במשהו. לא יודע. 

<אורלי לוי אבקסיס (ישראל ביתנו):>
הפיצול לא עולה למליאה ולכן עדיין הוא נותן לנו את האופציה לחוק ההסדרים. 

<רועי פולקמן (כולנו):>
אנחנו רוצים לדון ברשות המיסים. חיכינו לזה כל היום.

<שגית אפיק:>
האוצר מבקש לעכב.

<היו"ר משה גפני:>
פרק ז', פיתוח לאומי. אני מציע לוועדה לפצל את הפרק הזה. מי בעד הפיצול?

<שגית אפיק:>
סעיפים 37 עד 42, פיצול.

<היו"ר משה גפני:>
מי בעד אישור הפיצול?

הצבעה

בעד – רוב

נגד – אין

נמנעים – אין

פיצול סעיפים 37 עד 42 אושר.

<היו"ר משה גפני:>
אישרנו את הפיצול.

אני נועל את הישיבה.

<זהבה גלאון (מרצ):>
רגע, לא קיבלתי תשובה ממיקי זוהר לגבי הבריאות. לא קיבלנו תשובה.

<היו"ר משה גפני:>
למה לא נועלים? 

<זהבה גלאון (מרצ):>
קבענו שב-12:00 נועלים.

<אורלי לוי אבקסיס (ישראל ביתנו):>
אל תגזימו. יש כאלה שיש להם נסיעה של שעתיים הביתה. אני גרה בפריפריה.

<בצלאל סמוטריץ' (הבית היהודי):>
ואני גר ביהודה ושומרון. יש לי לא פחות זמן נסיעה מאשר לך. ביהודה ושומרון הפריפריאלית.

<אורלי לוי אבקסיס (ישראל ביתנו):>
מה זה השעון הזה?

<היו"ר משה גפני:>
זה השעון של ניסן. אצל ניסן זה לא כמו אצלי שאת יכולה לצעוק מה שאת רוצה. הוא מיד היה מפעיל שעון חול שהיה מתחיל לצפצף. בלשכה המשפטית הם עד היום בטראומה מזה.

<בצלאל סמוטריץ' (הבית היהודי):>
הוא עדיין עושה את זה בוועדת החוקה.

<אורלי לוי אבקסיס (ישראל ביתנו):>
גם בחוקה?

<מיקי לוי (יש עתיד):>
איזה לחץ יש לו בחוקה?

<זהבה גלאון (מרצ):>
אני חייבת להגיד שאני לא זוכרת ביזיון כזה של דיון בוועדת הכספים. ברצינות. זה ביזיון. אחד הביזיונות היותר גדולים. היום זה אחד הביזיונות היותר גדולים של הקואליציה. קואליציה ביזיון. באמת, קחו את זה אתכם. ממש צורה לכם.

<אורלי לוי אבקסיס (ישראל ביתנו):>
מה שאותי מפתיע זה שכדי לדפוק את היכולת להשיג משהו שחס וחלילה לא השיגו  והוא ייזקף לטובת האופוזיציה, דופקים את הפריפריה. את זה אני עוד לא ראיתי. גם כשהייתה נכונות כבר לתת כספים לפריפריה, חלילה וחס שלא ייזקף לזכותנו ולכן נחסל את הפריפריה. 

<היו"ר משה גפני:>
קצבאות ילדים.

<מיקי רוזנטל (המחנה הציוני):>
בוא נסגור ונלך. ביום ראשון המחיר יהיה יותר גבוה.

<אורלי לוי אבקסיס (ישראל ביתנו):>
אני בעד. ננהל את המשא ומתן ביום ראשון. יש לנו גם את כל סוף השבוע.

<מיקי רוזנטל (המחנה הציוני):>
כן. נחשוב על עוד דברים.

<אורלי לוי אבקסיס (ישראל ביתנו):>
נלמד עוד כמה תרגילים לעיכובים ועניינים. תמיד יש משהו חדש שעוד לא למדנו.

<היו"ר משה גפני:>
הגדלת היצע הדירות.

<זהבה גלאון (מרצ):>
לא הבנתי. הדיון ממשיך רגיל?

<היו"ר משה גפני:>
הדיון ממשיך. רגיל, לא יודע, אבל ממשיך. הגדלת היצע הדירות.

<אורלי לוי אבקסיס (ישראל ביתנו):>
אדוני, אם אין הבנות, תסגור את הדיון.

<היו"ר משה גפני:>
הישיבה נעולה.

<הישיבה ננעלה בשעה 00:15.>

